钦定古今图书集成/明伦汇编/闺媛典/第033卷 > 陈和妻高氏
## 钦定古今图书集成/明伦汇编/闺媛典/第033卷 > 陈和妻高氏

按《明外史列女传》：“武邑高氏，适诸生陈和。和早卒，高
独持门户，奉翁姑甚孝。及宣德时，翁姑并殁，氏以礼
殡葬，时年五十矣，泣谓子刚曰：‘我父洪武间举家客
河南虞城，父死，旅葬城北，母以枣木小车辆识之。比
还家，母亦死，弟懦不能自振。吾三十年不敢言者，以
汝王母在堂，当朝夕侍养也。今大事已毕，欲往舁父’”
遗骸，归而合葬。刚唯唯，即随母往虞城。抵葬所，冢累
累不能辨。氏以发系马鞍逆行，自朝及夕，至一小冢，
鞍重不能前，即开其冢，所识车辆宛然。远近观者咸
惊异，赠遗以归，启母窆同葬。